recursal/SuperWikiNEXT-32B huggingface dataset:
Konstantin Feoktistov neljän kopeekan neuvostoliittolaisessa postimerkissä vuodelta 1964.
**Konstantin Feoktistov** (ven. Константин Петрович Феоктистов; 7. helmikuuta 1926 Voronež, Neuvostoliitto – 21. marraskuuta 2009 Moskova) oli venäläinen avaruusalan insinööri ja entinen neuvostoliittolainen kosmonautti.

Elämäkerta
----------

Feoktistov taisteli toisessa maailmansodassa puna-armeijassa Saksan joukkoja vastaan. Hänen jäätyään vangiksi saksalaiset yrittivät teloittaa hänet muiden neuvostoliittolaisten sotavankiensa joukossa, mutta hän sai vain naarmun kaulaansa ja nousi joukkohaudasta.

Feoktistov valmistui insinööriksi Bauman-instituutista ja väitteli fysiikasta tohtoriksi. Hän liittyi Mihail Tihonravovin suunnittelutoimistoon. Vuonna 1955 hän oli yksi niistä insinööreistä, jotka Sergei Koroljovin johtamina suunnittelivat Sputnikin, Vostokin, Voshodin ja Sojuz-avaruusaluksen. Hän tutki 1960-luvun alussa ionipropulsiolla lentävää miehitettyä Mars-alusta.

Vuonna 1964 Feoktistov valittiin kosmonauttikoulutukseen. Hän lensi Voshod 1 -avaruusaluksella kerran, mutta lääketieteellisistä syistä häntä ei valittu muille avaruuslennoille. Hän vietti 12. lokakuuta 1964 laukaistulla Voshod 1 -lennolla 24 tuntia 17 minuuttia avaruudessa. Voshod 1 -lento oli ensimmäinen kerta, jolloin kosmonautit lähtivät avaruuslennolle ilman painepukua, sillä alukseen ei mahtunut kolmea henkilöä painepuvun kanssa. Painepuvun puuttuminen lisäsi riskiä, mutta riski ei koskaan realisoitunut.

Feoktistov jatkoi insinöörinä ja nousi Saljut- ja Mir-avaruusasemat suunnitelleen toimiston johtajaksi. Vuodesta 1990 alkaen hän toimi Moskovan teknillisen yliopiston professorina. Vuonna 2003 hän toimi Baikonurin avaruuskeskuksen lennonjohdon varajohtajana. 

Feoktistov on ainoa neuvostoliittolainen kosmonautti, joka ei ollut Neuvostoliiton kommunistisen puolueen jäsen. Hän sai Neuvostoliiton sankarin arvonimen avaruuslennostaan. Hän oli maailman ensimmäinen ei-sotilas eli siviilihenkilö avaruudessa. Eräs Kuun kääntöpuolella sijaitseva kraatteri on nimetty hänen mukaansa (Feoktistov-kraatteri Kuun kartalla).

Lähteet
-------

1. ↑  Russian Cosmonaut Feoktistov Dies At 83 *Space Travel*.  24.11.2009.  (englanniksi)
2. ↑  Former Soviet cosmonaut Konstantin Feoktistov dies *BBC News*.  22.11.2009.  (englanniksi)

Aiheesta muualla
----------------

* Kuvia tai muita tiedostoja aiheesta **Konstantin Feoktistov** Wikimedia Commonsissa

* Spacefacts.de: Konstantin Feoktistov (englanniksi)
* Astronautix.com: Konstantin Feoktistov (englanniksi)
* The Voice of Russia: Konstantin Feoktistov[vanhentunut linkki] (englanniksi)
* (venäjäksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Latvia
* Tšekki
* Puola
* Portugali

 |
|  |
| Muut | 
* SNAC
* IdRef

 |

 |
**Prenoli** on syttyvää, normaaliolosuhteissa väritöntä nestettä, jolla on tunnusomainen haju. Se kuuluu alkoholien aineryhmään. Prenolista käytetään myös nimiä *3-metyylibut-2-en-1-oli*, *3,3-dimetyyliallyylialkoholi* ja *prenyylialkoholi*.

Prenolin moolimassa on 86,1 g/mol, kiehumispiste 140 °C, sulamispiste −59,3 °C, tiheys 0,85 g/cm3, leimahduspiste 50 °C (c.c.), itsesyttymislämpötila 305 °C, taitekerroin 1,442–1,444 ja CAS-numero 556-82-1. Aine liukenee veteen 20 °C:n lämpötilassa 17g/100ml. Prenolin rakennekaava on (CH3)2C=CHCH2OH ja se voi ärsyttää lyhytaikaisessakin altistuksessa voimakkaasti ihoa ja silmiä.

Aineen höyry on ilmaa raskaampaa ja se on haitallista vesieliöille.

Prenolia valmistetaan isomeroimalla isoprenolia tai pelkistämällä prenaalia vedyttämällä. Yhdistettä käytetään esimerkiksi sen esterien ja sitraalin valmistamiseen.

Lähteet
-------

1. ↑  Charles S. Sell: "Terpenoids", teoksessa *Kirk-Othmer Encyclopedia of Chemical Technology*, John Wiley & Sons, New York, 2006.

Aiheesta muualla
----------------

* Prenolin kansainvälinen kemikaalikortti
* Kyoto Encyclopedia of Genes and Genomes (KEGG): Prenol (englanniksi)
* ChemBlink: 3-Methyl-2-buten-1-ol (englanniksi)
* Inchem: 3-Methylbut-2-en-1-ol CAS N° : 556-82-1 (Arkistoitu – Internet Archive) (englanniksi) (pdf)
Jaakko Laajava
**Jaakko Tapani Laajava** (s. 23. kesäkuuta 1947 Joensuu) on toiminut Suomen ulkoasiainministeriön ulko- ja turvallisuuspoliittisena alivaltiosihteerinä 1. huhtikuuta 2010 alkaen. Hän ei kuitenkaan ole mukana Alivaltiosihteeri-huumoriryhmässä. Tätä ennen hän toimi vuodesta 2005 suurlähettiläänä Britanniassa. Laajavalla on takanaan pitkä ura ulkoasiainhallinnon palveluksessa.

Ura ulkoasiainhallinnossa
-------------------------

Vuosina 2001–2004 Laajava toimi ulkoasiainministeriön poliittisena alivaltiosihteerinä. Laajava on ollut suurlähettiläänä Yhdysvalloissa 1996–2001. Sinne hän siirtyi oltuaan ulkoasiainministeriön poliittisen osaston apulaisosastopäällikkönä ja päällikkönä 1990–1996. Hän oli ministerineuvos ja suurlähettilään sijainen Suomen Yhdysvaltain suurlähetystössä 1986–1990. 

Ulkoasiainhallinnon palvelukseen hän tuli ensimmäisen kerran vuonna 1971. 1970-luvulla Laajava toimi avustajana, lähetystösihteerinä ja ulkoasiainsihteerinä mm. Sveitsissä, Puolassa, Jugoslaviassa ja Espanjassa. 

Vuonna 2011 Laajava valittiin Lähi-idän ydinaseettomasta vyöhykkeestä neuvottelevan konferenssin fasilitoijaksi.

Muu toiminta
------------

Laajava kuului 1970-luvun alussa Suomen Ylioppilaskuntien Liiton edustajana DDR:n tunnustamiskomiteaan. Tällöin hän oli liberaalisen kansanpuolueen jäsen.

Laajavalta on kandidaatin tutkinto (B.A.) Tukholman yliopistosta vuodelta 1972 ja maisterin tutkinto (M.A.) Helsingin yliopistosta samalta vuodelta.

Lähteet
-------

1. ↑  Kuka kukin on 2007, Otava 2006
**Awake Again** on vuonna 2013 perustettu nelihenkinen vaihtoehtometalliyhtye Turusta. Yhtye saa vaikutteita mm. Enter Shikarilta, System Of A Downilta, ja Bring Me The Horizonilta.

Historia
--------

Awake Againin perustivat solisti/basisti Matti Österman, kitaristi Kasper Hellström ja rumpali Markus Puranen vuonna 2013 Turussa. Yhtye soitti triona muutamia kymmeniä keikkoja, lähinnä paikallisissa baareissa ja yökerhoissa sekä muutamia keikkoja muissa Etelä-Suomen kaupungeissa.

Yhtye valittiin mukaan Turku Rock Academy bändivalmennusohjelmaan keväällä 2015 ja samalla alkoi basistin etsintä. Uudeksi basistiksi löytyi Ville Loukola.

Turku Rock Academyn kanssa bändi äänitti singlet "Turning Point" (2016) ja "Drop The Bomb" (2017) musiikkivideoiden kera. 

Awake Again voitti kansainvälisen Wacken Metal Battle -bändikilpailun Nummirockissa juhannuksena 2018. Voiton myötä yhtye pääsi esiintymään Wacken Open Air -festivaaleilla Saksassa kansainvälisissä finaaleissa. 3.8.2018 yhtye julkisti tehneensä kansainvälisen levytyssopimuksen Spinefarm Recordsin kanssa. Samalla julkaistiin uusi single Below. Myöhemmin sopimus purkautui.

Useamman vuoden levyntekoprosessin jälkeen Awake Again julkaisi esikoisalbuminsa No Matter How The World Turns maaliskuussa 2023. Levy on miksattu ja tehty yhdessä tanskalaisen Jacob Hansenin, sekä Jonas Olssonin kanssa. Albumin singlenä julkaistulla kappaleella "Busy Doing Nothing" esiintyy myös Infected Rain yhtyeen keulahahmo Lena Scissorhands. Albumi on julkaistu Odyssey Music Networkin kautta.

Diskografia
-----------

### Studioalbumit

* No Matter How The World Turns (2022)

### Singlet

* "Turning Point" (2016)
* "Drop the Bomb" (2017)
* "Below" (2018)
* "Dark Horse" (2018)
* "Into Two" (2020)
* "Look Around" (2020)
* "Enmity" (2020)
* "Busy Doing Nothing" (2021)
* "Rise" (2021)
* "Martyr" (2022)
* "ENEMY" (2023)
* "EVEN THE DEAD FISH CAN SWIM UPSTREAM" (2023)

Lähteet
-------

1. 1 2 3 4  Isänmaan toivot – Uutta metallia Suomesta, osa 30 | KaaosZine *KaaosZine*.  4.3.2018. Viitattu 7.8.2018.
2. ↑  Awake Again - Bio *awakeagainband.com*. Viitattu 1.11.2022.
3. ↑  Awake Again edustamaan Suomea Wacken Metal Battlen finaaliin - Metalliluola *Metalliluola*.  29.6.2018. Viitattu 7.8.2018.
4. ↑  Turku Rock Academyssa kasvanut Awake Again teki maailmanlaajuisen levytyssopimuksen – "Tuhannet harrastajat haaveilevat tästä" *Yle Uutiset*. Viitattu 7.8.2018.
5. ↑  Tuoretta metalliosaamista Suomesta: Awake Again julkaisi uuden kappaleen | KaaosZine *KaaosZine*.  4.8.2018. Viitattu 7.8.2018.
6. ↑  Metalliluolan toimitus, Metalliluolan toimitus: Awake Again julkaisi debyyttialbuminsa "No Matter How The World Turns" *Metalliluola*.  22.3.2022. Viitattu 1.11.2022.

Aiheesta muualla
----------------

* Facebook-sivu
* Instagram-sivu
**Monsterit Oy: Säikkysaari** (engl. *Monsters, Inc. Scream Team*) on Monsterit Oy -animaatioelokuvaan liittyvä videopeli, joka on julkaistu vuosina 2001 ja 2002. Se sijoittuu Monsterit Oy:n ja Monsterit-yliopisto:n välille, jossa Masin ja Taren pitää suorittaa tehtäviä, jotta he voivat päästä ykkös-kammotuksiksi ja Monsterit Oy:hyn.

Pelin kulku
-----------

Tämä 15-kenttäinen peli alkaa Raisan isännöimän koulutuksen päätyttyä. Hän näyttää hirviöille heidän harjoittelunsa perusteet. Tasot on jaettu kolmelle Säikkysaarella sijaitsevalle harjoitusalueelle. Kaupunkirata, Aavikkorata ja Arktinenrata sisältää neljä tutkittavaa kenttää. pelaajat voivat valita pelaako joko Tarella tai Masilla, ja Molemmilla Monstereilla on erilaiset liikkeet ja pelotuskyvyt. Pelin tavoitteena on pelotella onnistuneesti kaikki robottilapset (tunnetaan nimellä "hermot") saarella ja valmistautua hirviökoulutuksesta kunnialla. Tämä saavutetaan keräämällä pronssi hopea ja kultamitaleita, joita jaetaan koko pelin ajan. Pronssimitalin voi saada pelottelemalla viisi hermoa samasta kentästä. Hopeamitalin voi saada etsimällä ja keräämällä 10 Monsterit oy plootua jotka ovat hajallaan kentissä. Ja kultamitalin voi saada pelottamalla kaikki 8 hermoa. Pronssimitalin saaminen yhden harjoituskentän jokaisesta kentästä avaa piilotetun esineen, joka voi auttaa pelaajaa pääsemään aiemmin tavoittamattomiin alueisiin. Jokaisesta kentästä jonka pelaaja voittaa, hän avaa kohtauksen Monsterit oy elokuvasta. Käytettäviä esineitä ovat Jokeriplootu (joka antaa pelaajalle lisäelämiä), Monsterit oy ploodut (josta ansaitsee hopeamitaleita jokaisesta kentästä) ja voimavelli, joka on aine, joka antaa hirviöille niiden pelotteluvoiman. Bag O' Calories lisää terveyttä, kun taas postilaatikot tarjoavat vinkkejä ja tietoja, jotka ovat tärkeitä pelaajan menestykselle. Hermot ja esineet voivat olla piilossa, mutta ne voidaan löytää etsimällä laatikoista ja muista esineistä ja niiden ympäriltä.

Kentät
------

* **Kaupunkirata:**
	+ Kaupungin puisto
	+ Kaupungin keskusta
	+ Satama
	+ Tori
	+ Kaupunkikilpailu
* **Aavikkorata:**
	+ Sfinksi
	+ Keidas
	+ Hauta
	+ Pyramidi
	+ Aavikkokilpailu
* **Arktinen harjoitusrata:**
	+ Sokerimökki
	+ Hiihtohissi
	+ Jäävuori
	+ Kuumat lähteet
	+ Arktinen kilpailu

Äänirooleissa
-------------

| **Alkuperäinen ääninäyttelijä** | **Suomalainen ääninäyttelijä** | **Rooli** |  |
| --- | --- | --- | --- |
| Brian Cummings | Jussi Lampi | Tare Karvanen |  |
| Carlos Alazraqui | Antti Pääkkönen | Masi Pallopää |  |
| James Coburn | Esa Saario | Rumilus |  |
| Steve Buscemi | Taisto Oksanen | Räähkä |  |
| Bob Peterson | Inkeri Wallenius | Raisa |  |
| Bonnie Hunt | Rinna Paatso | Mina Nipo |  |

Aiheesta muualla
----------------

* *Disney•Pixar's Monsters, Inc.: Scare Island* MobyGamesissa (englanniksi)
Ukkosenjohdatin katolla.
**Ukkosenjohdatin** on rakennusten suojana toimiva järjestelmä, jonka tehtävänä on johtaa salama maahan niin, että se ei aiheuta vahinkoa. Tavallinen ukkosenjohdatin on rakennusta ylemmäs kohoava metallinen piikki eli salamansieppain, johon on yhdistetty maahan johtavat kaapelit. Nämä on yhdistetty maassa olevaan rengasjohtoon ja tämä kauemmas tehtyyn maadoitukseen. 

Salama etsii lyhimmän reitin maahan ja iskee salamasieppaimeen, josta sähkövirta johtuu kaapeleita pitkin maahan. Näin sähkövirta ei pääse kulkemaan rakennuksen osien läpi eikä aiheuta esimerkiksi palovaaraa. Järjestelmä muodostaa niin sanotun Faradayn häkin, joka estää salamaa tunkeutumasta häkin sisäpuolelle. Rengasjohto torjuu lisäksi maan kautta tulevat, esimerkiksi puun juurien ohjaamat jännitteet. Koko rakennelma kytketään sähkömaadoitukseen.

Historia
--------

Benjamin Franklinin "ukkoskoe".
Uuden ajan ensimmäiset ukkosenjohdattimet rakensi 1700-luvulla yhdysvaltalainen keksijä Benjamin Franklin. Ukkosenjohdattimien käytöstä on kuitenkin viitteitä jo antiikin ajalta, jolloin egyptiläisiin ja minolaisiin temppeleihin rakennettiin metallisia mastoja, joiden tarkoituksena mahdollisesti oli vetää salamoita puoleensa.

Suomen ensimmäinen ukkosenjohdatin asennettiin Turun tuomiokirkkoon 1791.

Lähteet
-------

1. ↑  Pesonen A: Jokamiehen ukkossuojaus (Julkaistu Tekniikan Maailma -lehdessä 12/1995) *Tukes*.  1995/2001.  Arkistoitu 5.5.2017. Viitattu 25.2.2017.
2. ↑  FRANKLIN'S LIGHTNING ROD *The Fanklin Institute*.  Arkistoitu 8.1.2019. Viitattu 25.2.2017. (englanniksi)
3. ↑  Norton T: *Imagination and a Pile of Junk: A Droll History of Inventors and Inventions*, s. 126. Hatchette, 2014. ISBN 9781444732597. Teoksen verkkoversio (viitattu 25.2.2017). (englanniksi)
4. ↑  Keskitalo, Sanna: Turku – ensimmäinen Suomessa.  *Turun Sanomat*, 5.9.2019, 115. vsk, nro 246, s. 14. Turku:  Turun Sanomat Oy. ISSN 0356-133X.
5. ↑  Suomen historian merkkipaaluja: Ensimmäisenä Turussa  2019. Turku:  Turun kaupunki. Viitattu 16.9.2019.

Katso myös
----------

* Sähköjärjestelmien ukkossuojaus

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ukkosenjohdatin**.
* Rantanen, Kalevi: Ukkostekniikka kesyttää salaman *Tiede.fi*.  7.7.2006.
Ellen Svinhufvud miehensä 75-vuotispäivänä.
**Ellen Svinhufvud** (o.s. **Timgren**, 23. joulukuuta 1869 Turku – 24. elokuuta 1953 Luumäki) oli presidentti]] Pehr Evind Svinhufvudin (1861–1944) puoliso. He menivät naimisiin 1889, ja heille syntyi kuusi lasta. Vuonna 1914 rouva Svinhufvud seurasi miestään Siperiaan karkotusmatkalle ja kävi siellä sen jälkeen kolme kertaa. Vuoden 1918 kapinan puhjettua Ellen Svinhufvud pakeni kapinallisten valtaamasta Helsingistä ja matkusti Luumäelle luotettujen ihmisten avustamana. Svinhufvudien kotitalo oli vuodesta 1908 lähtien Luumäellä Kotkaniemi, joka avattiin museoksi vuonna 2000. Ellen Svinhufvud piti Kotkaniemessä täysihoitolaa miehensä karkotuksen aikana. Ellen Svinhufvud asui Kotkaniemessä kuolemaansa eli vuoteen 1953. Alun perin kaupunkilainen Ellen Svinhufvud kehitti ja piti Kotkaniemen tilalla huomattavan laajaa puutarhaa ja kasvimaata sekä kasvatti eläimiä, joista kanat ja lampaat tunnetaan parhaiten.

Svinhufvudit puhuivat keskenään ruotsia, mutta lapset opetettiin suomenkielisiksi. Svinhufvudien lapsia olivat Pehr Yngve 1890–1991, Ilmo Gretel (myöh. Sommar) 1892–1969, Aino Mary (myöh. Alfthan) 1893–1980, Eino Gustaf 1896–1938, Arne Bertel 1904–1942 ja Veikko Eivind 1908–1969.

Kahvikutsuillaan Helsingissä rouva tarjosi Konditoria Stellan valmistamaa mantelipohjista ja kahvinmakuisesta kreemistä valmistettua kakkua, joka tunnetaan 1930-luvulta lähtien nimellä Ellen Svinhufvudin kakku..

Lähteet
-------

* Hilkka Vitikka: *Ellen Svinhufvud*. WSOY, 1997.
* Salme Saure: *Maamme ensimmäiset naiset*. Gummerus, 1995.
* Maritta Pohls: *Ellen Svinhufvud - Suomalainen säätyläisnainen maalta*, 2011.

### Viitteet

1. ↑  Etusivu *kansallisbiografia.fi*. Viitattu 11.3.2023.
2. ↑  Ellen Svinhufvud -kakku

Aiheesta muualla
----------------

* / Ellen Svinhufvud *Kansallisbiografia-verkkojulkaisu (maksullinen)*. Helsinki:  Suomalaisen Kirjallisuuden Seura.
* Yle Elävä arkisto: Kotkaniemessä vaalitaan presidentti Svinhufvudin perintöä

|  |  |  |
| --- | --- | --- |
| Edeltäjä:**Signe Relander** | **Suomen tasavallan presidentin puoliso**1931–1937 | Seuraaja:**Kaisa Kallio** |

|  |  |  |
| --- | --- | --- |
| Edeltäjä:**-** | **Suomen valtionhoitajan puoliso**1918 | Seuraaja:**Anastasia Mannerheim** |

|  |  |  |
| --- | --- | --- |
| Edeltäjä:**-Kaisa Kallio** | **Suomen pääministerin puoliso**1917–19181930-1931 | Seuraaja:**Anna PaasikiviMaria Yli-Kestilä** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat
* Ruotsi

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo

 |
|  |
| Muut | 
* IdRef

 |

 |
Kartta maanjäristyksen voimakkuudesta alueittain. Järistyksen episentrumi eli pintakeskus on merkitty mustalla tähdellä.
**Zagrebin maanjäristys** oli Kroatian pääkaupungissa Zagrebissa tapahtunut maanjäristys 22. maaliskuuta 2020. Ensimmäisen maanjäristyksen magnitudi oli 5,3, ja se tapahtui kello 6.24 paikallista aikaa. Toinen, kello 7.01 tapahtunut järistys oli voimakkuudeltaan 5,0. Näiden jälkeen tapahtui vielä pienempiä järistyksiä. Järistyksen keskus sijaitsi seitsemän kilometriä pohjoiseen Zagrebista. Ainakin 27 ihmistä loukkasi itseään.

Maanjäristyksen seurauksena monet kaupungin rakennuksista säröytyivät, ja seinät ja katot vaurioituivat. Myös Zagrebin katedraali vaurioitui, ja toisen tornin yläosa putosi. Katedraali vaurioitui pahasti myös vuonna 1880 sattuneessa maanjäristyksessä, ja se rakennettiin myöhemmin uudelleen.

Maanjäristys tapahtui samaan aikaan kun koronaviruspandemia riehui. Sen vuoksi ihmisiä oli käsketty välttämään julkisia alueita, mutta maanjäristyksen vuoksi monet juoksivat ulos taloistaan. Maanjäristys tuntui myös muualla Kroatiassa sekä Bosnia ja Hertsegovinassa, Unkarissa, Itävallassa ja Sloveniassa.

Seuraavana päivänä 23. maaliskuuta tapahtui jälkijäristyksiä.

Lähteet
-------

1. ↑  Croatia Earthquake March 2020 Zagreb: 1 Dead, Damage Updates (VIDEOS) *total-croatia-news.com*.  Arkistoitu 22.3.2020. Viitattu 22.3.2020. (englanniksi)
2. ↑  Kroatian pääkaupunki heräsi maanjäristykseen *Yle Uutiset*. Viitattu 22.3.2020.
3. 1 2  Aftershocks rattle Croatian capital a day after strong quake *ABC News*. Viitattu 23.3.2020. (englanniksi)
4. 1 2  Teenager killed as strong earthquake shakes Croatia *Evening Express*.  22.3.2020. Viitattu 22.3.2020. (englanniksi)
5. ↑  Large earthquake hits Zagreb *Time Out Croatia*. Viitattu 22.3.2020. (englanniksi)
Vekaranjärven paraatikenttä
**Vekaranjärven varuskunta** on Kouvolan Valkealassa, Vekaranjärvellä toimiva varuskunta.

Varuskunnan joukot
------------------

Vekaranjärven varuskunta koostuu ensisijaisesti Karjalan prikaatin joukoista. Muut alueella toimivat joukot ja toimijat ovat:

* Logistiikkarykmentti 1:n esikunta Kouvolassa
* Puolustuskiinteistöjen Kouvolan paikallistoimisto
* Leijona Cateringin varuskuntaravintola *Linna*
* Valkealan Sotilaskotiyhdistys ry

Myös Pahkajärven ampuma-alue kuuluu varuskuntaan.

Varuskunnan päällikkönä on tammikuusta 2023 alkaen toiminut Karjalan Prikaatin komentaja prikaatikenraali Jyri Raitasalo.

Arkkitehtuuri
-------------

Varuskunta-alueen rakentaminen alkoi syksyllä 1964. Arkkitehtina toimi Osmo Lappo (s. 1927) ja varuskunnan arkkitehtuuri edustaa betonikonstruktivismia.

Vekaranjärven varuskunta on yksi tyypillisistä korpivaruskunnista.

Lähteet
-------

1. ↑  Karjalan prikaatin komentajaksi prikaatikenraali Jyri Raitasalo - *Maavoimat*.  27.12.2022. Viitattu 3.10.2023.
2. ↑  Osmo Lappo *Arkkitehtuurimuseo*. Viitattu 3.10.2023.
**Alma Laitila** (s. 2004) on suomalainen salibandyn pelaaja, pelipaikaltaan hyökkääjä. Hän on pelannut Suomen naisten maajoukkueessa lokakuun 2023 loppuun mennessä 11 ottelua, joissa hän on tehnyt kolme maalia ja antanut viisi maalisyöttöä.

Laitila on edustanut Naisten Salibandyliigassa eli nykyisessä F-liigassa tamperelaista Classicia kaudesta 2019–2020 alkaen. Hän on neljän kauden aikana pelannut liigassa 86 runkosarjaottelua, joissa hän on tehnyt 21 maalia ja antanut 31 maalisyöttöä. Kolmissa pudotuspeleissä hän on pelannut 35 ottelua, joissa hän on tehnyt kahdeksan maalia ja saanut 13 syöttöpistettä. Hän saavutti SM-hopeaa vuonna 2023.

Lähteet
-------

1. 1 2  Alma Laitila *Nhlfinns.net*.  20.11.2023. Viitattu 4.12.2023.
2. ↑  Alma Laitila F-liiga. Viitattu 9.4.2022.
3. ↑  Pelaajatilastot  23.10.2023. Salibandyliitto. Viitattu 4.12.2023.

Suomen joukkue – Salibandyn naisten MM-kilpailut 2023
1 Vuorela |
2 Laitila |
3 Piispa |
8 Rantanen |
9 Westerlund |
11 Manninen |
13 Höynälä |
15 Turunen |
16 Valtola |
18 Homi |
20 Vallenius |
27 O. Kauppi |
28 V. Kauppi |
44 Nordlund |
61 Pietilä |
80 Kippilä |
82 Niemelä |
88 Nieminen |
89 Saario |
96 Leino |
Valmentaja Kurronen
**Ulla Norrbo** (s. 1965 Isojoki) on Honkajoen entinen kunnanjohtaja. Hän on koulutukseltaan hallintotieteiden maisteri. Norrbo aloitti tehtävässään vuonna 2016.

Norrbon alkua virassa värittivät valitukset, jotka aiempi, määräaikaisena työskennellyt kunnanjohtaja Mauno Mäkiranta ja vasemmistoliiton valtuustoryhmän puheenjohtaja Antti Wasse tekivät hallinto-oikeuteen. Aiemmin Mäkiranta arvosteli Ylen haastattelussa voimakkaasti muun muassa kunnanhallituksen puheenjohtajaa Tommi Laitilaa siitä, että kunnan talousongelmista vastuuta on työnnetty hänen mielestään liikaa kunnanjohtajan harteille, vaikka vastuussa ovat myös poliitikot. Korkein hallinto-oikeus hylkäsi valitukset loppuvuodesta 2018.

Norrbo voitti kunnanvaltuuston äänestyksessä Mauno Mäkirannan äänin 11–6. Ennen kunnanjohtajan virkaa Norrbo työskenteli Isojoen kunnan liikunta- ja nuorisosihteerinä.

Lähteet
-------

1. ↑  Kaita-aho, Juha: Ulla Norrbo uskoo Honkajoen selviävän maakuntauudistuksesta voittajana.  *Satakunnankansa*, 25.2.2018.  Alma Media Oyj. Artikkelin verkkoversio. Viitattu 12.3.2019.  (Arkistoitu – Internet Archive)
2. ↑  Laakso, Antti: Honkajoen kunnanjohtajavalinnasta valituksia korkeimpaan hallinto-oikeuteen *yle.fi*.  30.6.2017. Yle. Viitattu 12.3.2019.
3. 1 2  Laakso, Antti: Honkajoen valtuusto päätti vaihtaa kunnanjohtajan *yle.fi*.  14.3.2016. Yle. Viitattu 12.3.2019.
4. ↑  Ylönen, Jorma: KHO hylkäsi valituksen Honkajoen kunnanjohtajan valinnasta.  *Kuntalehti*, 2.11.2018.  KL-Kustannus Oy. Artikkelin verkkoversio. Viitattu 12.3.2019.
***tert*-Butyylidimetyylisilyylikloridi** eli ***tert*-butyylidimetyylikloorisilaani** (C6H15SiCl) on silaaneihin kuuluva piitä sisältävä orgaaninen yhdiste. Yhdistettä käytetään orgaanisen kemian synteeseissä.

Ominaisuudet
------------

*tert*-Butyylidimetyylisilyylikloridi on huoneenlämpötilassa valkoista kiteistä ja hygroskooppista ainetta. Yhdiste liukenee moniin orgaanisiin liuottimiin esimerkiksi tetrahydrofuraaniin, dimetyyliformamidiin ja dikloorimetaaniin.

Valmistus
---------

*tert*-Butyylidimetyylisilyylikloridia voidaan valmistaa kloorin ja *tert*-butyylidimetyylisilaanin välisellä reaktiolla..

*tert*-Butyylidimetyylisilyylikloridia käytetään liittämään karboksyylihappoihin, alkoholeihin, fenoleihin, amiineihin ja tioleihin suojaryhmäksi *tert*-butyylidimetyylisilyyliryhmä ja katalyyttinä käytetään imidatsolia tai 4-dimetyyliaminopyridiiniä. Tämä ryhmä on hyvin steerisesti estynyt, minkä vuoksi suojatut ryhmät eivät reagoi epätoivotulla tavalla. Suojaus voidaan purkaa tetrabutyyliammoniumfluoridin avulla. *tert*-Butyylidimetyylisilyyliryhmän vakauden vuoksi tert-butyylidimetyylisilyylikloridia käytetään myös suhteellisen stabiilien silyylienolieettereiden, keteenien ja keteeniasetaalien valmistamiseen. Näillä yhdisteillä on käyttöä orgaanisten synteesien välituotteina.

Lähteet
-------

1. ↑  Tert-Butyldimethylsilyl chloride – Substance summary *PubChem*. NCBI. Viitattu 12.10.2015.
2. 1 2 3 4  Philip L. Fuchs: *Handbook of reagents for organic synthesis: Reagents for Silicon-Mediated Organic Synthesis*, s. 110-120. John Wiley and Sons, 2013. ISBN 978-1-118-63613-8. Kirja Googlen teoshaussa (viitattu 12.10.2015). (englanniksi)
3. ↑  D. Sangeeta, John R. LaGraff: *Inorganic Materials Chemistry Desk Reference*, s. 207. CRC Press, 2004. ISBN 9781420041422. Kirja Googlen teoshaussa (viitattu 12.10.2015). (englanniksi)
4. ↑  US Patent US 5440063 A: Concurrent preparation of dimethylchlorosilane and triorganochlorosilane *GooglePatents*. Viitattu 12.10.2015. (englanniksi)
**Perherauhankivi**, *Pax Domus Obelix*  pystytettiin Myllykoskelle 2020, jolloin Suomen presidentti Sauli Niinistö julisti 4. huhtikuuta Perherauhan päiväksi.*lähde?*  Päivän kunniaksi julkaistiin Perherauhan julistus: *"Monissa perheissä jännitteet uhkaavat purkautua koronaviruksen aiheuttaman poikkeuksellisen tilanteen vuoksi. Siksi Suomeen julistetaan perherauha raittiuden ja selviytymisen muistoksi Covid-epidemian aikana maailmassa."*

  *Pax Domus Obelix* perherauhan raittiuden ja selviytymisen muistoksi Covid-epidemian aikana maailmassa.
Koronan takia Perherauhan kiven *Pax Domus Obelix*-laatan paljastus tapahtui Nenäpäivä viikolla Pyhäinpäivänä marraskuun 4, 2023. Laatan paljastuksen toimittivat Jokivarren teatterilaiset. Muistomerkki sijaitsee museomajatalo Pax Inn Rauhalan pihametsikössä kotinsa ja perheensä menettäneiden muistoksi. 

Perherauha on koko maailman yhteinen asia. Matkustajakodit syntyivät ensimmäisen maailmansodan jälkeensä kotinsa menettäneiden tarpeeseen. Matkustajakodin tehtävä oli tehdä itsestään tarpeeton. Suomessa näin on jo lähes käynytkin ja siksi Rauhalasta on tullut perherauhasta muistuttava museo. Mutta sodat Ukrainassa ja Palestiinassa osoittavat, että ikävä kyllä maailmalla matkustajakoteja tarvitaan edelleen, raportoi tapahtumaa paikallislehti Kouvolan Sanomat .

Katso myös
----------

* Perhe
* Perherauhan päivä

Lähteet
-------

1. ↑  Obelix in Finland
2. ↑
3. ↑  Stiina Kokkonen: Museomajatalo Rauhalassa paljastettiin Perherauhankivi pyhäinpäivänä 9.11.2023
**Difenyylifosforyyliatsidi** (C12H10PN3O3) on orgaanisiin fosforiyhdisteisin kuuluva yhdiste. Yhdistettä käytetään orgaanisen kemian synteeseissä erityisesti orgaanisten atsidien valmistamiseen.

Ominaisuudet
------------

Huoneenlämpötilassa difenyylifosforyyliatsidi on väritöntä tai kellertävää nestettä. Yhdiste ei liukene veteen, mutta hydrolysoituu hitaasti veden vaikutuksesta vetyatsidiksi. Aine liukenee muun muassa tetrahydrofuraaniin, dimetyyliformamidiin ja tolueeniin. Kuumennettaessa yli 200 °C:n lämpötilaan se hajoaa. Difenyylifosforyylin hajoaminen tässä lämpötilassa voi olla räjähdysmäinen, mikäli aine on kosketuksissa eräiden metallisuolojen tai hapettimien kanssa.

Valmistus ja käyttö
-------------------

Difenyylifosforyyliatsidia valmistetaan difenyylifosfonokloridaatin eli difenyylifosforyylikloridin ja natriumatsidin välisellä reaktiolla. Reaktiossa natriumatsidia käytetään hieman ylimäärin ja liuottimena tyypillisesti asetonia. Muodostuva tuote puhdistetaan tislaamalla alhaisessa paineessa.

Difenyylifosforyyliatsidia käytetään erityisesti orgaanisten atsidien valmistamiseen. Se reagoi stereospesifisesti alkoholien kanssa korvaten hydroksyyliryhmän atsidiryhmällä SN2-reaktiolla, ja karboksyylihappojen tai happokloridien kanssa muodostuu asyyliatsideja. Yhdistettä voidaan käyttää myös Mitsunobu-reaktioissa, aldehydien dekarbonylointireaktioissa, rengasrakenteisten ketonien reaktioissa, joissa rengaskoko pienenee, sekä tioliesterien synteeseissä. Yhdisteen käyttöä suuressa mittakaavassa rajoittaa sen suhteellisen korkea hinta, mutta laboratoriomittakaavan synteeseissä se on hyvin yleisesti käytetty reagenssi.

Lähteet
-------

1. ↑  Diphenylphosphoryl azide – Substance summary *PubChem*. NCBI. Viitattu 12.11.2015.
2. 1 2 3 4 5  Albert V. Thomas, Arun K. Ghosh & Perali Ramu Sridhar: *Diphenyl Phosphorazidate, e-EROS Encyclopedia of Reagents for Organic Synthesis*, John Wiley & Sons, New York, 2008. Teoksen verkkoversio Viitattu 12.11.2015
3. 1 2 3  Thierry Muller & Stefan Bräse: *Azides, Kirk-Othmer Encyclopedia of Chemical Technology*, John Wiley & Sons, New York, 2012. Viitattu 12.11.2015
4. ↑  Francis A. Carey & Richard J. Sundberg: *Organic Chemistry B: Reactions and synthesis*, s. 232. Springer, 2007. ISBN 978-0-387-68350-8. (englanniksi)
**Seppo Sännälä** (23. elokuuta 1933 Renko – 17. huhtikuuta 2012 Helsinki) oli suomalainen politiikan toimittaja, joka työskenteli muun muassa *Helsingin Sanomissa*, Yleisradiossa ja *Ilta-Sanomissa*. Pisimpään Sännälä kirjoitti *Ilta-Sanomiin*, jonka sivuilla hän piti myös 1980-luvulla ensimmäisen kerran julkaistua Mustien autojen viikko -palstaa. Sännälä aloitti lehdessä politiikan toimituksen esimiehenä, mutta siirtyi vuonna 1984 artikkelitoimituksen esimieheksi. Hän kirjoitti *Ilta-Sanomiin* satoja pääkirjoituksia, joita ei kuitenkaan julkaistu Sännälän nimellä. Sännälä jäi *Ilta-Sanomista* eläkkeelle vuonna 1998. Häntä pidetään taistolaisuus-termin luojana.

Sännälä esiintyi pienessä roolissa Edvin Laineen ohjaamassa *Tuntemattomassa sotilaassa*. Hän esittää elokuvassa venäläistä sotamiehestä, joka joutuu Antero Rokan ampumaksi. 1980-luvulla Sännälä käsikirjoitti Yle TV1:n esittämää *Perjantaipörssi*-sarjaa.

Sännälä on haudattu Akaan hautausmaalle.

Lähteet
-------

1. ↑  Seppo Sännälä *Helsingin Sanomat*.  20.4.2012. Viitattu 6.12.2020.
2. ↑  Oliko Prahan kevät liian nopea vai liian hidas? *Ilta-Sanomat*.  18.8.2018. Viitattu 6.12.2020.
3. ↑  Mustien autojen luoja Seppo Sännälä on kuollut *Ilta-Sanomat*.  18.4.2012. Viitattu 6.12.2020.
4. ↑  Yli-Kovero, Kristiina: Perjantaipörssin langat ovat kuvaussihteerin käsissä.  *Helsingin Sanomat*, 7.11.1986.
5. ↑  Vauhkonen, Pekka: VLS - Eri syistä tunnettuja henkilöitä  7.11.2013. VLS - Viimeiset leposijat. Viitattu 7.12.2023.
**Syanuurihappo** (C3H3N3O3) on heterosyklinen orgaaninen yhdiste. Yhdistettä voidaan käyttää muun muassa desinfiointiaineena ja orgaanisen kemian synteeseissä.

Ominaisuudet
------------

Syanuurihappo on huoneenlämpötilassa valkoista kiteistä ainetta. Yhdisteellä esiintyy keto-enolitautomeriaa ja ketomuoto eli isosyanuurihappo on stabiilimpi kiinteänä ja liuoksissa. Emäksisissä olosuhteissa enolimuoto on stabiilimpi. Syanuurihappo liukenee veteen ja etanoliin sekä useisiin polaarisiin orgaanisiin liuottimiin, mutta poolittomiin orgaanisiin liuottimiin se ei liukene. Kuumennettaessa yli 360 °C:n lämpötilaan syanuurihappo hajoaa syaanihapoksi. Syanuurihappo on heikko happo ja sen pKa-arvo on 6,88. Kylläisen vesiliuoksen pH on 4,8. Ammoniakin kanssa syanuurihappo reagoi muodostaen melamiinia ja kloorin kanssa muodostaen trikloori-isosyanuurihappoa.

Valmistus ja käyttö
-------------------

Syanuurihappoa valmisti ensimmäisen kerran Carl Scheele vuonna 1776. Nykyään yhdistettä valmistetaan urean kuivatislauksella noin 250 °C:n lämpötilassa. Sivutuotteina reaktiossa muodostuu biureettia, triureettia, melamiinia, ammelidia (C3H4N4O2) ja ammeliinia (C3H5N5O). Happokäsittelyssä suoraketjuiset yhdisteet hajoavat hiilidioksidiksi ja ammoniakiksi ja rengasrakenteiset yhdisteet syanuurihapoksi. Laboratoriomittakaavassa syanuurihappoa voidaan valmistaa myös syanuurikloridin hydrolyysillä.

Syanuurihappoa käytetään desinfiointiaineena pienten uima-altaitten vesissä ja stabiloimaan muita desinfiointiaineita kuten hypokloriitteja. Yhdisteestä myös valmistetaan desinfiointiaineina käytettäviä kloorattuja johdannaisia. Pieninä määrinä syanuurihappoa lisätään hiilen-, öljyn- ja kaasunpolttolaitoksissa vähentämään typenoksidipäästöjä. Syanuurihapon ja melamiinin kompleksia melamiinisyanuraattia käytetään palonestokemikaalina muun muassa polyamidimuoveissa. Lisäksi sitä käytetään polyuretaanien ristiinsilloittajakemikaalien valmistukseen.

Lähteet
-------

1. ↑  Cyanuric acid – Substance summary *PubChem*. NCBI. Viitattu 13.12.2015.
2. 1 2 3 4  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 897. Helsinki: Consalen Consulting, 2009. ISBN 978-952-92-5627-3.
3. ↑  Syanuurihapon kansainvälinen kemikaalikortti Viitattu 13.12.2015
4. 1 2 3  John Wojtowicz: *Cyanuric and Isocyanuric Acids, Kirk-Othmer Encyclopedia of Chemical Technology*, John Wiley & Sons, New York, 2004. Viitattu 13.12.2015
5. 1 2 3  Klaus Huthmacher & Dieter Most: *Cyanuric Acid and Cyanuric Chloride, Ullmann's Encyclopedia of Industrial Chemistry*, John Wiley & Sons, New York, 2000. Viitattu 13.12.2015
6. 1 2 3  Thomas Scott, Mary Eagleson: *Concise encyclopedia chemistry*, s. 292. Walter de Gruyter, 1994. ISBN 978-3110114515. Kirja Googlen teoshaussa (viitattu 12.12.2015). (englanniksi)

Aiheesta muualla
----------------

* Human Metabolome Database (HMDB): Cyanuric acid (englanniksi)
* Kyoto Encyclopedia of Genes and Genomes (KEGG): Cyanuric acid (englanniksi)
* ChemBlink: Cyanuric acid (englanniksi)
* Inchem: Isocyanuric acid N°: 108-80-5 (Arkistoitu – Internet Archive) (pdf) (englanniksi)
**Julius Nepos** (noin 430–480) oli Länsi-Rooman keisari vuosina 474–475 ja samalla myös Länsi-Rooman viimeinen laillinen keisari. 

Nepos oli Itä-Rooman keisari Leo I siskontyttären mies ja hänen isänsä Nepotianus oli ollut magister militum vuosien 458-461 tienoilla. Vuonna 474 Leo lähetti Nepoksen kukistamaan Glyceriusta jonka *magister militum* Gundobad oli julistanut keisariksi. Glycerius antautui Nepokselle ja hänestä tehtiin Salonan piispa. Rooman senaatti vastusti Neposta tämän Itä-Rooman yhteyksien takia, mutta hänet kruunattiin Roomassa Zenon lähettilään läsnä ollessa. Hän oli keisari, mutta hänen valtansa rajoittui vain Italiaan ja Dalmatiaan, koska Välimeren saaretkin olivat joutuneet vandaalien haltuun.

Nepoksella ei ollut kovinkaan paljon sotilaallista voimaa, minkä vuoksi neuvottelut olivat hänen ainoa keinonsa visigootteja ja vandaaleja vastaan. Hän saikin neuvottelujen visigoottien kuninkaan Eurikin kanssa avulla säilytettyä valtakunnallaan jonkinlaisen jalansijan nykyisen Provencen alueella, muun Gallian ollessa käytännössä menetetty. Sen sijaan neuvottelut vandaalien kanssa sujuivat huonommin, sillä Nepoksen oli tunnustettava tosiasiat ja virallisesti todeta Pohjois-Afrikan, Sisilian, Sardinian, Korsikan ja Baleaarien kuuluvan vandaaleille.

Nepos teki virheen nimittäessään erään Orestesin *patriciukseksi*. Orestes karkotti 28. elokuuta 475 Nepoksen ja julisti oman poikansa keisariksi. Romulus Augustus oli Oresteksen ja erään roomalaisen naisen poika.

Nepos pakeni Dalmatiaan jossa hän jatkoi hallitsemista keisarina. 4. syyskuuta 476 Odovakar valtasi Ravennan, tappoi Orestesin ja syrjäytti Romuluksen. Itä-Rooman keisari Zenon hyväksyi että Odovakar olisi Italian uusi hallitsija, arvonimeltään *dux* eli herttua. Näin Länsi-Rooman keisarius lakkasi.

Vuonna 479 Nepos yritti kaapata takaisin vallan Italiassa. Nepoksen aikeista ei kuitenkaan tullut mitään. Hänen omat sotilaansa tappoivat hänet, joko 25. huhtikuuta, 9. toukokuuta tai 22. kesäkuuta vuonna 480. Erään lähteen mukaan syrjäytetty keisari Glycerius taas yritti kostaa Nepokselle ja olisi ollut osallinen Nepoksen murhassa.

Lähteet
-------

* Alf Henrikson: *Antiikin tarinoita 1–2*. WSOY, 1993. ISBN 951-0-18515-9.
* Arto Kivimäki ja Pekka Tuomisto: *Rooman keisarit*. Karisto, 2000. ISBN 951-23-4094-1.

### Viitteet

1. 1 2 3  Paavo Castrén: *Uusi antiikin historia*, s. 581. Helsinki: Otava, 2011. ISBN 978-951-1-21594-3.


|  |  |  |
| --- | --- | --- |
| Edeltäjä:**Glycerius** | **Rooman keisari** | Seuraaja:**Romulus Augustus** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Vatikaani

 |

 |
**Gisela Ulrika Christina Wolf-Knuts** (s. 6. joulukuuta 1947 Turku) on suomalainen Åbo Akademin folkloristiikan emeritaprofessori. Hän toimii Åbo Akademin kanslerina 2015–2019.

Ulrika Wolf-Knuts on saksalaisen kielitieteilijän Werner Wolfin tytär. Hän itse*selvennä* oli Donnerin instituutissa*selvennä* uskonnon- ja kulttuurihistorian tutkijana vuosina 1972–1976. Vuodesta 1985 hän on ollut folkloristiikan lehtori Åbo Akademissa, ja vuodesta 2003 folkloristiikan professori. 

Vuosina 1993–2002 Wolf-Knuts oli aikakauskirjan *Arv – Nordic Yearbook of Folklore* päätoimittajana. Vuosina 1990–1995 hän oli NIFin (Nordiska institutet för folkdiktning) puheenjohtajana.

Wolf-Knuts on Suomen Tiedeseuran jäsen.

Teokset
-------

* *Människan och djävulen* (1991)
* *Ett bättre liv* (2000)

Lähteet
-------

* *Uppslagsverket Finland*, 5. Helsingfors 2007
* Ulrika Wolf-Knuts

### Viitteet

1. ↑  Wolf-Knuts Åbo Akademin kansleriksi *Turun Sanomat*.  19.11.2014. Viitattu 30.9.2019.
2. ↑   (Arkistoitu – Internet Archive)

Aiheesta muualla
----------------

* Åbo Akademi: Ulrika Wolf-Knuts

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Tšekki
* Alankomaat
* Puola

 |
|  |
| Henkilöt | 
* Uppslagsverket Finland

 |

 |
**Savivuoren näkötorni** on Viitasaarella, Savivuoren huipulla sijaitseva näkötorni. Vuonna 1958 rakennettu torni on alaosaltaan kiveä ja yläosaltaan puurakenteinen. Savivuoren huippu on 71 metriä läheisen Keitele-järven pintaa, ja 171 metriä merenpintaa korkeammalla. Savivuorella on sijainnut aiemmin vuonna 1902 rakennettu puinen näkötorni, jonka paikalle nykyinen näkötorni on rakennettu. Savivuori on ollut suosittu näköalapaikka jo ainakin 1800-luvun loppupuolelta alkaen. Näkötornin lähellä sijaitsee myös Savivuoren ulkoilualue, laskettelurinne, ja metsätyömuseo. Näkötorni on ollut avoinna yleisölle kesäisin. Vuonna 2022 torni oli kesäkauden kävijöiltä suljettu, koska sen ulkopinnasta oli tippunut kappaleita maahan, ja kesällä 2023 tornissa samanaikaisesti vierailevien henkilöiden määrää rajoitettiin.

Lähteet
-------

1. ↑  Savivuoren näkötorni Viitasaaren kaupunki. Viitattu 13.11.2023.
2. ↑  Savivuoren vanha näkötorni *Keski-Suomen museo*. Finna. Viitattu 13.11.2023.
3. ↑  Sonja Semeri: Viitasaaren keskustan osayleiskaavan maisemaselvitys (.pdf)  7.11.2014. Viitasaaren kaupunki. Viitattu 13.11.2023.
4. ↑  Viitasaari/Uutiset/Savivuoren näkötorni avataan 1.7.2023 Viitasaaren kaupunki. Viitattu 13.11.2023.
**Mii Contest Channel** (Pohjois-Amerikassa **Check Mii Out Channel** ja espanjankielisissä maissa **Miirame**) oli Wiille julkaistu sovellusohjelma, joka antoi pelaajien jakaa heidän digitaalisia avatareja, Mii-hahmoja, ja laittaa niitä suosittuihin kilpailuihin. Se julkaistiin maailmanlaajuisesti 11. marraskuuta 2007. Se oli ilmaiseksi ladattavissa Wii Menussa olevasta Wii Shop Channel-kanavasta. Palvelu lakkautettiin kesäkuussa 2013.

Katso myös
----------

* Everybody Votes Channel
* Mii
* Wii Shop Channel

Lähteet
-------

1. ↑  Check Mii Out Channel drops November 11th *joystiq.com*.  (englanniksi)
2. ↑  Nintendo closing multiple Wii online services *gamesradar.com*.  12.4.2013. Viitattu 5.2.2019. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Check Mii Out Channel 

Wii

|  |  |
| --- | --- |
| Ohjelmat | 
* Everybody Votes Channel
* Internet Channel
* Mii Contest Channel
* Wii Menu
* Wii Shop Channel
* Virtual Console

 |
| Laitteet | 
* Wii Balance Board
* Wii MotionPlus
* Wii Remote
* Wii Remote Plus
* Wii Zapper
* Nunchuk
* Classic Controller

 |
| Muuta | 
* Wiin historia

 |
**Linaloli** on terpeenien aineryhmään kuuluva tertiaarinen alkoholi. Se on palavaa, huoneenlämmössä olomuodoltaan väritöntä nestettä, jolla on tunnusomainen haju.

Linaloli hajoaa kuumentuessaan, jolloin siitä muodostuu karvasta savua ja ärsyttäviä huuruja. Linaloli reagoi voimakkaiden hapettimien kanssa.

Linaloli on optisesti aktiivinen alkoholi, jota esiintyy erittäin monissa kasveissa, niiden haihtuvissa öljyissä sekä semiokemikaalina eliöiden viestinnässä. Linalolia sisältäviä kasveja ovat esimerkiksi basilika, sitruunamelissa, korianteri ja valkosipuli. 

Linalolin kolmas hiili toimii aineen kahden stereoisomeerin kiraliakeskuksena. Näitä stereoisomeerejä kutsutaan nimillä **likareoli** eli (*S*)-(+)-linaloli, jonka CAS-numero on 126–90–9 ja **koriandroli** eli (*R*)-(–)-linaloli, jonka CAS-numero on 126–91–0.

(*S*)-(+)-linaloli & (*R*)-(–)-linaloli
Linalolia käytetään hajusteena monissa kemiallisissa tuotteissa kuten saippuoissa, voiteissa ja shampoissa.

Ympäristö- ja terveysvaikutukset
--------------------------------

Lyhytaikainenkin altistuminen aineelle voi ärsyttää silmiä ja ihoa. Pidempiaikaisesta tai toistuvasta altistumisesta aineelle voi seurata vaikutuksia maksassa. Linaloli voi aiheuttaa herkille ihmisille allergiaoireita.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Linaloli**.
* Linalolin kansainvälinen kemikaalikortti
* PubChem: Linalool (englanniksi)
* Human Metabolome Database: 3,7-Dimethyl-1,6-octadien-3-ol (englanniksi)
* Food Component Database (FooDB): Linalool (englanniksi)
* KEGG: Linalool (englanniksi)
* ChemBlink: Linalool (englanniksi)
* Liber Herbarum II: Linalolia sisältäviä kasveja
* Dr. Duke's Phytochemical and Ethnobotanical Databases: Linalool (englanniksi)
* Pherobase: Floral Compound - linalool (englanniksi)
* Pherobase: Semiochemical - linalool (englanniksi)
* Yhdistyneiden kansakuntien ympäristöohjelman (UNEP) julkaisuja: LINALOOL CAS N°: 78-70-6, 157 sivua, 2002 (Arkistoitu – Internet Archive) (pdf) (englanniksi)
* Bristol University School of Chemistry, Molecule of the Month: Linalool (englanniksi)
**Sisäinen monologi** on kirjallisuudessa käytetty kerrontatekniikka, jossa kuvataan henkilön ajatusten kulkua. Sisäinen monologi ei ole tarinan kertomista vaan esitys siitä, mitä henkilö ajattelee itsekseen, hiljaa mielessään. Ulkopuolinen kertoja ei muokkaa henkilön ajattelua oman esitystapansa mukaiseksi vaan ajatukset ikään kuin lainataan sellaisenaan.

Joskus sisäisestä monologista erotetaan tajunnanvirta, jolla tarkoitetaan erityisesti välittömien havaintojen, mielleyhtymien ja jopa henkilölle itselleen tiedostamattomien ajatusten esittämistä. Käytännössä sisäisen monologin ja tajunnavirran tekniikat kuitenkin vuorottelevat ja sekoittuvat usein toisiinsa.

Sisäinen monologi on varsinkin modernistisessa romaanitaiteessa käytetty kerrontatekniikka. Sen avulla modernistit osoittavat, miten paljon yksittäisiin hetkiin voi sisältyä kokemuksellisesti, ja näin tehdessään heidän kerrontansa oli hidastemposempaa kuin heitä edeltäneiden realistien kerronta. Sisäistä monologia ovat hyödyntäneet muun muassa James Joyce romaaneissaan Odysseus ja Finnegans Wake, Marcel Proust romaanisarjassaan Kadonnutta aikaa etsimässä, Virginia Woolf romaanissaan Aallot (The Waves) sekä Volter Kilpi romaanissaan Alastalon salissa.

Lähteet
-------

1. 1 2 3  Kirjallisuudentutkimus - sisäinen monologi *Tieteen termipankki*. Viitattu 27.11.2023.
**Zygós** (kreik. Ζυγός; transl. myös *Zigós*) on Kreikan kylä, joka kuuluu hallinnollisesti Kaválan kuntaan, Kaválan alueyksikköön ja Itä-Makedonian ja Traakian alueeseen. Kylän väkiluku on 1 485 (vuonna 2011).

Zygóksen Kristuksen kirkastumisen (*Metamórfosi tou Sotíros*) kirkko.
Zygóksen kylä sijaitsee Koillis-Kreikassa Fílippoin tasangon itälaidalla noin 15 kilometriä pohjoiseen Kaválan kaupungista. Se yhdistyy heti kylän pohjoispuolella olevaan Kryonérin kylään.

Zygós muodostaa myös laajemman kyläyhdyskunnan (Δημοτική Κοινότητα Ζυγού, *Dimotikí Koinótita Zygoú*), johon kuuluu varsinaisen Zygóksen kylän lisäksi Prósfygesin kylä. Koko yhdyskunnan väkiluku on 2 057. Aiemmin kylä kuului Fílippoin kuntaan ja vuodesta 2011 lähtien Kaválan kunnan Fílippoin kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Zygos – Kryoneri – Philippi *Visit Kavala*. Viitattu 5.9.2023.

Aiheesta muualla
----------------

* Kuvia tai muita tiedostoja aiheesta **Zygós** Wikimedia Commonsissa

* Ζυγός Καβάλας – Kylän verkkosivut. (kreikaksi)
**Kumariini** on heterosyklinen yhdiste. Se on palavaa, huoneenlämmössä (20 °C) olomuodoltaan väritöntä, hiutalemaista ainetta, jolla on tunnusomainen miellyttävä tuoksu. Sen kemiallinen kaava on C9H6O2. Kumariinista käytetään myös nimityksiä *1,2-bentsopyroni* ja *2H-1-bentsopyran-2-oni*.

Esiintyminen kasveissa
----------------------

Kumariinia esiintyy erittäin monissa kasveissa ja niiden haihtuvissa öljyissä. Kumariinia sisältäviä kasveja ovat esimerkiksi kassiakaneli, tuoksusimake, liperi, tuoksumatara, veikselinkirsikka ja tonkapapu. Sitä kutsutaan myös *tonkakamferiksi*. Kanelissa kumariinia on yleensä 2–3 painopromillea, mutta enimmillään sitä voi olla jopa 6–7 promillea. Yhdistettä esiintyy myös kukkien tuoksuissa sekä semiokemikaalina eliöiden viestinnässä.

Kaakkois-Euroopassa, erityisesti Kreikassa, Kyproksella ja Etelä-Bulgariassa makeiden leivonnaisten maustamiseen käytetään mahlebi-nimistä maustetta, jossa on kumariinia. Mausteen kumariinipitoisuus on noin 0,5 promillea. Sitä saadaan veikselinkirsikan siemenistä. Veikselinkirsikka kasvaa Lähi-idässä ja Itä- ja Keski-Euroopassa.

Kumariinia käytetään miellyttävän tuoksunsa vuoksi hedelmäesanssien valmistukseen ja hajuaineena. Kumariini antaa maun puolalaiselle Żubrówka-yrttivodkalle, jonka maku tulee pullossa olevasta lännenmaarianheinän korresta.

Ympäristö- ja terveysvaikutukset
--------------------------------

Lyhytaikainenkin altistuminen aineelle voi ärsyttää ihoa. Pidempiaikainen tai toistuva altistuminen aineelle saattaa altistaa syövälle. 

Euroopan elintarviketurvallisuusviranomainen (EFSA) on todennut kumariinin olevan maksalle myrkyllinen aine (hepatotoksinen) ja suosittelee kumariinille siedettävän päiväsaannin rajaksi 0,1 mg ruumiin painokiloa kohden vuorokaudessa. Kanelin säännöllinen käyttö ei siksi ole suositeltavaa, sillä lapsille pienetkin annokset voivat olla haitaksi. Harvinainen ja kalliimpi ceyloninkaneli (*Cinnamomum zeylanicum*) sisältää kumariinia huomattavasti vähemmän.

Katso myös
----------

* Furanokumariinit
* 4-hydroksikumariini
* Kymariini

Lähteet
-------

1. ↑  Elintarviketurvallisuusvirasto: Kanelin kumariini (Arkistoitu – Internet Archive)

Aiheesta muualla
----------------

* Kanelin kumariini – Ruokavirasto (Arkistoitu – Internet Archive)
* Kumariinin kansainvälinen kemikaalikortti
* Liber Herbarum II: Kumariinia sisältäviä kasveja
* PubChem: Coumarin (englanniksi)
* Human Metabolome Database: Coumarin (englanniksi)
* DrugBank: Coumarin (englanniksi)
* Toxin and Toxin Target Database (T3DB): Coumarin (englanniksi)
* Kyoto Encyclopedia of Genes and Genomes (KEGG): Coumarin (englanniksi)
* ChemBlink: Coumarin (englanniksi)
* Dr. Duke's Phytochemical and Ethnobotanical Databases: Coumarin (englanniksi)
* Pherobase: Floral Compound - coumarin (englanniksi)
* Pherobase: Semiochemical - coumarin (englanniksi)
**San Vicente Ferrer** oli Espanjan laivaston vuonna 1768 vesille laskettu San Vicente Ferrer -luokan kaksikantinen 80-tykkinen linjalaiva.

Valmistus
---------

*Pääartikkeli: San Vicente Ferrer -luokka*
Alus tilattiin Cartagenasta, missä köli laskettiin 10. kesäkuuta 1766. Alus laskettiin vesille 22. huhtikuuta 1768 ja otettiin palvelukseen 17. kesäkuuta päällikkönään Pedro Justiniani.

Palvelus
--------

Palvelukseenoton jälkeen alus oli koeajoissa kotisatamanaan Cádiz, mistä se lähti 3. lokakuuta vankeinvaihtoon Algeriin päällikkönään Antonio Vacaro. Aluksen päälliköksi tuli joulukuussa Miguel de Aranguren ja Ferrolissa 1769 José Diaz Venes. Huhtikuussa 1769 alus oli Cádizissa telakalla ja korjaukset jatkuivat Ferrolissa tammikuussa 1771 ennen siirtoa reserviin ja aseiden riisumista.

Elokuussa 1772 alus palautettiin palvelukseen koeajoja varten *San Pedro de Alcántaran* kanssa päällikkönään Juan del Camino. Huhtikuussa 1774 se oli Genovassa ja kesäkuussa Napolissa, mistä se palasi Ferroliin telakalle.

Lähteet
-------

* Winfield, Rif; Tredrea, John; Garcia-Torralba Pérez, Enrique & Blasco Felip, Manuel: *Spanish Warships in the Age of Sail 1700-1860: Design, Construction, Career and Fates*. Seaforth Publishing, 2023. ISBN 978-1-5267-9078-1. (englanniksi)

### Viitteet

1. 1 2 3  Winfield et al 2023 s. 119-120

*San Vicente Ferrer* -luokan linjalaivat

|  |
| --- |
| *San Vicente Ferrer* - *San Nicolás de Bari* - *San Rafael* |
| Edeltäjä: San Carlos -luokka – Seuraaja: Neptuno-luokka |